НАРЕДБА № 16-1238 ОТ 28 ДЕКЕМВРИ 2007 Г. ЗА ОБСТОЯТЕЛСТВАТА, ПОДЛЕЖАЩИ НА ВПИСВАНЕ В РЕГИСТЪРА НА ЛИЦАТА, ИЗВЪРШВАЩИ СЕРТИФИЦИРАНЕ НА СГРАДИ И ОБСЛЕДВАНЕ ЗА ЕНЕРГИЙНА ЕФЕКТИВНОСТ, РЕДА ЗА ПОЛУЧАВАНЕ НА ИНФОРМАЦИЯ ОТ РЕГИСТЪРА И УСЛОВИЯТА И РЕДА ЗА ПРИДОБИВАНЕ И ПРИЗНАВАНЕ НА ПРАВОСПОСОБНОСТ
В сила от 22.01.2008 г.
Издадена от Министерството на икономиката и енергетиката
 Обн. ДВ. бр.7 от 22 Януари 2008г.
Глава първа.
ОБЩИ ПОЛОЖЕНИЯ
Чл. 1. С тази наредба се определят:
1. подлежащите на вписване обстоятелства и редът за издаване на удостоверения от Агенцията по енергийна ефективност, наричана по-нататък "агенцията";
2. редът за вписване в публичните регистри на лицата, извършващи обследване за енергийна ефективност и сертифициране на сгради и обследване за енергийна ефективност на промишлени системи;
3. редът за получаване на информация от регистрите и нейното актуализиране;
4. условията и редът за придобиване и признаване на правоспособността за извършване на обследване за енергийна ефективност и сертифициране на сгради и обследване за енергийна ефективност на промишлени системи.
Чл. 2. (1) Агенцията води отделни регистри на:
1. лицата по чл. 16, ал. 4 от Закона за енергийна ефективност (ЗЕЕ), които извършват обследване за енергийна ефективност и сертифициране на сгради;
2. лицата по чл. 18, ал. 1 ЗЕЕ, които извършват обследване за енергийна ефективност на промишлени системи.
(2) Регистрите по ал. 1 са публични.
(3) На вписване подлежат лицата по ал. 1 и предвидените в ЗЕЕ и наредбата обстоятелства, както и промените в тях.
(4) Обследване за енергийна ефективност и сертифициране на сгради, както и обследване за енергийна ефективност на промишлени системи, се извършва само от лицата, вписани в регистрите по реда на тази наредба.
Глава втора.
ВПИСВАНЕ В РЕГИСТРИТЕ НА ЛИЦАТА, ИЗВЪРШВАЩИ ОБСЛЕДВАНЕ ЗА ЕНЕРГИЙНА ЕФЕКТИВНОСТ И СЕРТИФИЦИРАНЕ НА СГРАДИ 
Раздел I.
Вписване
Чл. 3. Лицата, които извършват обследване за енергийна ефективност и сертифициране на сгради, се вписват в регистъра по чл. 2, ал. 1, т. 1, наричан по-нататък "регистър на лицата, извършващи обследване за енергийна ефективност и сертифициране на сгради".
Чл. 4. Лицата, които извършват обследване за енергийна ефективност на промишлени системи, се вписват в регистъра по чл. 2, ал. 1, т. 2, наричан по-нататък "регистър на лицата, извършващи обследване за енергийна ефективност на промишлени системи".
Чл. 5. (1) Обстоятелствата, подлежащи на вписване, се удостоверяват с документите, посочени в чл. 10.
(2) За всяко вписано в регистрите лице се създава партида, в която се вписват обстоятелствата по чл. 6, 8 и/или чл. 9.
Раздел II.
Подлежащи на вписване обстоятелства
Чл. 6. По партидата на всяко лице, вписано в регистрите по чл. 2, ал. 1, се вписват:
1. регистърът или регистрите, в които се води лицето;
2. поредният номер на вписването;
3. видът на лицето - физическо или юридическо лице;
4. съдът, номерът на фирменото дело, партидата, регистърът, томът и страницата на вписване в търговския регистър, фирмата, кодът по БУЛСТАТ, седалището и адресът на управление на лицето, съответно - регистрационни данни в случаите на търговска регистрация по законодателството на държава - членка на Европейския съюз, или на друга държава - страна по Споразумението за Европейското икономическо пространство; 
5. името, ЕГН и телефонът на лицето/ата с представителна власт;
6. номерът и датата на заповедта на изпълнителния директор на агенцията за вписване в регистъра;
7. датата на вписване на лицето в регистъра;
8. номерът и датата на заповедта на изпълнителния директор на агенцията за заличаване от регистъра;
9. датата на заличаване на лицето от регистъра;
10. номерът и датата на заповедта на изпълнителния директор на агенцията за отказ за вписване в регистрите;
11. датата и номерът на издаденото удостоверение за вписване в регистъра и срокът на валидност на удостоверението;
12. описание на дейността, за която лицето е вписано в регистъра;
13. забележки по вписани обстоятелства;
14. номерът и датата на заповедта на изпълнителния директор на агенцията за вписване на промени на вписани обстоятелства;
15. датата и номерът на удостоверението за промяна на вписани обстоятелства.
Чл. 7. (1) Към всяка партида на лицето се създава и поддържа досие, което носи номера на партидата.
(2) В досието по ал. 1 се съхраняват:
1. искането за вписване в регистъра с приложените към него документи;
2. заповедта на изпълнителния директор на агенцията за вписване в регистъра;
3. удостоверение за вписване в регистъра;
4. искането за промяна на вписани в регистъра обстоятелства и заповедта на изпълнителния директор на агенцията за вписване на промени на вписани обстоятелства;
5. удостоверението за вписване на промени в регистъра;
6. заповедта на изпълнителния директор на агенцията за заличаване от регистъра;
7. отказът на изпълнителния директор на агенцията за вписване в регистъра;
8. копията от актове за констатирани нарушения.
(3) Документите по ал. 2 се съхраняват в оригинал. 
(4) Към досието могат да се съхраняват и други документи, свързани с дейността на лице, вписано в регистъра, включително жалби, оплаквания и доклади на контролните органи по ЗЕЕ.
Раздел III.
Обстоятелства, подлежащи на вписване в регистъра на лицата, извършващи обследване за енергийна ефективност и сертифициране на сгради
Чл. 8. В регистъра на лицата, извършващи обследване за енергийна ефективност и сертифициране на сгради, освен обстоятелствата по чл. 6 се вписват и номерата на:
1. документа, удостоверяващ завършено висше техническо образование, и на документите, удостоверяващи наличието на стаж по специалността на физическите лица - персонал;
2. документа, удостоверяващ завършено средно техническо образование, и на документите, удостоверяващи наличието на стаж по специалността на физическите лица - персонал;
3. документа по чл. 25, удостоверяващ успешно положен изпит за придобиване на правоспособност за извършване на обследване за енергийна ефективност и за сертифициране на сгради на физическите лица - персонал;
4. документа за внесена такса, определена в Тарифата за таксите, които се събират от агенцията, приета с Постановление на Министерския съвет.
Раздел IV.
Обстоятелства, подлежащи на вписване в регистъра на лицата, извършващи обследване за енергийна ефективност на промишлени системи
Чл. 9. В регистъра на лицата, извършващи обследване за енергийна ефективност, освен обстоятелствата по чл. 6 се вписват и номерата на:
1. документа, удостоверяващ наличието на завършено висше техническо образование, и на документите, удостоверяващи наличието на стаж по специалността на физическите лица - персонал;
2. документа, удостоверяващ наличието на завършено средно техническо образование, и документите, удостоверяващи наличието на стаж по специалността на физическите лица - персонал;
3. документа по чл. 25, удостоверяващ успешно положен изпит за придобиване на правоспособност за извършване на обследване за енергийна ефективност на промишлени системи на физическите лица - персонал;
4. документа за внесена такса, определена в Тарифата за таксите, които се събират от агенцията, приета с ПМС.
Глава трета.
РЕД ЗА ВПИСВАНЕ НА ЛИЦАТА И ЗА ИЗДАВАНЕ НА УДОСТОВЕРЕНИЯ. УСЛОВИЯ И РЕД ЗА ЗАЛИЧАВАНЕ НА ЛИЦАТА, ИЗВЪРШВАЩИ ОБСЛЕДВАНЕ ЗА ЕНЕРГИЙНА ЕФЕКТИВНОСТ И СЕРТИФИЦИРАНЕ НА СГРАДИ И ОБСЛЕДВАНЕ ЗА ЕНЕРГИЙНА ЕФЕКТИВНОСТ НА ПРОМИШЛЕНИ СИСТЕМИ
Раздел I.
Ред за вписване на лицата
Чл. 10. (1) Лицата по чл. 3 и 4 подават до изпълнителния директор на агенцията писмено искане за вписване по образец - приложение № 1.
(2) Искането по ал. 1 съдържа:
1. фирмата, седалището и адреса на управление на заявителя;
2. име, ЕГН и телефон на лицето/ата с представителна власт;
3. описание на дейността, за която се иска вписването;
4. искане за издаване на удостоверение за вписване в регистъра.
(3) Към искането по ал. 1 се прилагат:
1. документ за търговска регистрация и удостоверение за актуално състояние на юридическото лице, удостоверение, че лицето не е в производство по несъстоятелност и не е обявено в несъстоятелност, както и удостоверение за липса на парични задължения към държавата, установени с влязъл в сила акт на компетентен орган;
2. декларация по чл. 16, ал. 4, т. 3 ЗЕЕ, съответно декларация по чл. 18, ал. 1, т. 3 ЗЕЕ, че заявителят разполага с необходимите технически средства за осъществяване на съответната дейност за срока на валидност на удостоверението за вписване, описани в приложение № 2 и приложение № 3, и копие от техническите им паспорти;
3. декларация по чл. 16, ал. 4, т. 4 ЗЕЕ, съответно декларация по чл. 18, ал. 1, т. 4 ЗЕЕ, че заявителят разполага с необходимия персонал; декларациите се попълват по образци, утвърдени от изпълнителния директор на агенцията; към декларациите се прилага: 
а) копие от документ, удостоверяващ наличието на завършено висше техническо образование, и копие от документите, удостоверяващи наличието на стаж по специалността не по-малко от три години на физическите лица - персонал;
б) копие от документ, удостоверяващ наличието на завършено средно техническо образование, и копие от документите, удостоверяващи наличието на стаж по специалността не по-малко от шест години на физическите лица - персонал;
в) копие на документа, удостоверяващ успешно положен изпит за придобиване на правоспособност за извършване на обследване за енергийна ефективност и сертифициране на сгради, съответно - за извършване на обследване за енергийна ефективност на промишлени системи, на физическите лица - персонал;
4. декларация по чл. 16, ал. 4, т. 5 ЗЕЕ, съответно декларация по чл. 18, ал. 1, т. 5 ЗЕЕ; 
5. копие от документа за внесена такса, определена в Тарифата за таксите, които се събират от агенцията, приета с ПМС.
(4) За целите на вписване по ал. 1 лицата по чл. 16, ал. 4 ЗЕЕ представят списък на наетите физически лица - персонал, с посочване на трите имена, ЕГН, специалност и заемана длъжност, чрез които се упражнява дейността, съдържащ най-малко:
1. един специалист в областта на строителната техника и архитектурата;
2. един специалист в областта на топлотехниката;
3. един специалист в областта на електротехниката.
(5) За целите на вписване по ал. 1 лицата по чл. 18, ал. 1 ЗЕЕ представят списък на наетите физически лица - персонал, с посочване на трите имена, ЕГН, специалност и заемана длъжност, чрез които се упражнява дейността, съдържащ най-малко:
1. един специалист в областта на топлоенергетиката;
2. един специалист в областта на топлотехниката;
3. един специалист в областта на електротехниката.
(6) Документите по ал. 3, ал. 4 или ал. 5 се подават в един екземпляр.
(7) Документите, които са издадени на чужд език, се представят в официален превод на български език.
Чл. 11. (1) Искането за вписване в регистрите се разглежда в 14-дневен срок от датата на постъпването му в агенцията.
(2) В срока по ал. 1 изпълнителният директор издава заповед за вписване.
(3) При констатиране на пропуски в комплектуването на искането на заявителя се дава 3-дневен срок за отстраняването им, който спира срока по ал. 1. Срокът за отстраняване на пропуските започва да тече от датата на получаване на съобщението за това.
(4) Изпълнителният директор на агенцията може да откаже вписване в регистъра, когато заявителят:
1. не е отстранил пропуските в срока по ал. 3;
2. не отговаря на изискванията по чл. 16, ал. 4 или чл. 18, ал. 1 ЗЕЕ;
3. не е внесъл таксата, определена в Тарифата за таксите, които се събират от агенцията, приета с ПМС.
(5) Заповедта на изпълнителния директор на агенцията за вписване в регистъра, съответно заповедта, с която се отказва вписване в регистъра, се съобщава на заинтересуваното лице в 3-дневен срок от датата на издаване.
(6) Заповедта на изпълнителния директор на агенцията, с която се отказва вписване в регистъра, може да се оспори по реда на Административно-процесуалния кодекс (АПК) в 14-дневен срок от датата на съобщаването й.
(7) Мълчаливият отказ за вписване може да се оспори по реда на АПК в едномесечен срок от изтичането на срока по ал. 1.
Чл. 12. (1) Лицето, вписано в регистрите, е длъжно да съобщи в агенцията всички промени в декларираните обстоятелства в 7-дневен срок от датата на тяхното настъпване.
(2) Когато промените се отнасят до обстоятелства, подлежащи на вписване в регистъра, изпълнителният директор на агенцията издава заповед за тяхното вписване.
Раздел II.
Ред за издаване на удостоверения
Чл. 13. (1) На лицата, вписани в регистрите по чл. 3 и чл. 4, се издават удостоверения по образец - приложение № 4 и/или приложение № 5.
(2) Удостоверението за вписване в регистрите съдържа:
1. име, ЕГН и адрес на физическите лица;
2. фирма, код по БУЛСТАТ, седалище и адрес на управление на юридическото лице;
3. име, ЕГН и адрес на лицето/ата с представителна власт;
4. идентификационен номер на лицето в регистъра;
5. номер и дата на заповедта за вписване в регистъра;
6. дата на издаване;
7. срок на валидност.
(3) Удостоверението се издава в срок до 14 дни от датата на заповедта на изпълнителния директор за вписване.
(4) В едномесечен срок преди изтичане срока на валидността на удостоверението лицето може да поиска подновяването му. Към молбата за подновяване се прилага документ за внесена такса, декларация за липса на промени във вписаните обстоятелства или документи, удостоверяващи промяна в обстоятелствата по чл. 6.

Раздел III.
Условия и ред за заличаване на лицата, извършващи обследване за енергийна ефективност и сертифициране на сгради и обследване за енергийна ефективност на промишлени системи
Чл. 14. (1) Изпълнителният директор на агенцията издава заповед за заличаване на лицата, вписани в регистрите по чл. 3 и/или чл. 4, при:
1. отпадане на някое от основанията по чл. 16, ал. 4 или чл. 18, ал. 1 ЗЕЕ;
2. представяне на невярна декларация по чл. 16, ал. 4, т. 3 и 5 ЗЕЕ, съответно по чл. 18, ал. 1, т. 3 и 5 ЗЕЕ; 
3. когато лицето не е подновило вписването си в регистрите;
4. когато в резултат от дейността си лицето е нарушило задълженията си по ЗЕЕ.
(2) Заличаване от регистрите се извършва и в следните случаи:
1. прекратяване на юридическото лице или заличаване на едноличния търговец от търговския регистър или при обявяване в несъстоятелност;
2. при смърт или поставяне под запрещение на физическото лице;
3. след писмено уведомление от лице, вписано в регистрите, за прекратяване на дейността му.
(3) Заличаването се вписва в регистъра. Лицето се уведомява в 3-дневен срок от извършване на вписването.
(4) Заповедта за заличаване от регистъра подлежи на оспорване по реда на АПК в 14-дневен срок от уведомяването.
(5) Лице, заличено от регистъра на основание ал. 1, т. 2 и 4, може да подаде нова молба за вписване в регистъра по общия ред не по-рано от шест месеца след датата на заличаването.
Глава четвърта.
ВОДЕНЕ, СЪХРАНЯВАНЕ И РЕД ЗА ПОЛУЧАВАНЕ НА ИНФОРМАЦИЯ ОТ РЕГИСТРИТЕ
Раздел I.
Водене и съхраняване на регистрите
Чл. 15. (1) За регистрите се създава компютърна база данни за лицата и обстоятелствата, подлежащи на вписване.
(2) Регистрите се водят и съхраняват от определени със заповед на изпълнителния директор на агенцията служители, които:
1. извършват вписванията и заличаванията в регистъра въз основа на заповедите на изпълнителния директор на агенцията;
2. връчват удостоверенията;
3. нанасят настъпилите промени в обстоятелствата, подлежащи на вписване в регистъра;
4. дават справки за вписаните в регистъра обстоятелства;
5. водят електронната база от данни, комплектоват и съхраняват досиетата на лицата.
(3) Вписванията в регистрите се извършват не по-късно от приключване на първия работен ден след издаване на заповедта на изпълнителния директор на агенцията.
(4) Длъжностните лица по ал. 1 след всяко вписване поставят дата и подпис.
Чл. 16. (1) За всяко подлежащо на вписване лице в електронната база от данни се открива партида с уникален индекс, в която се извършват предвидените в наредбата вписвания.
(2) Всяка партида се състои от полета, съответстващи на подлежащите на вписване обстоятелства. Всеки тип поле има уникален индекс, който е еднакъв за всички партиди.
(3) Всяко поле съдържа графи за вписване на следните обстоятелства:
1. номера и датата на заповедта на изпълнителния директор на агенцията, с която е разпоредено вписването;
2. датата на вписването;
3. подлежащото на вписване обстоятелство;
4. вида на вписването;
5. името на длъжностното лице, извършило вписването;
6. номера и датата на заповедта на изпълнителния директор на агенцията, с която е разпоредено заличаване;
7. датата на заличаването;
8. името на длъжностното лице, извършило заличаването.
(4) Последващите вписвания се извършват така, че да не бъде засегната информацията, съдържаща се в предходни вписвания.
(5) Когато се заличава вписване, в съответното поле се записва, че вписването е заличено. Заличаването не може да води до унищожаване или повреждане на информацията за вписването, което се заличава.
(6) Грешките, допуснати при вписването, се поправят въз основа на писмено разпореждане на изпълнителния директор на агенцията, като в съответното поле се отбелязва поправката. Поправката не може да води до унищожаване или повреждане на информацията относно обстоятелството, което се поправя.
(7) Агенцията изгражда и поддържа автоматизирана информационна система за предаване, получаване, преглеждане и разпространяване по електронен път на информация относно подлежащите на вписване в регистрите обстоятелства.
Чл. 17. (1) За всяко подлежащо на вписване лице се открива досие, в което се подреждат всички документи на лицата, както и актовете на агенцията.
(2) Всяко досие има уникален индекс, съвпадащ с индекса на партидата на регистрираното лице.
(3) Документите се придружават от опис, на който се поставя датата на постъпването им. Описът се заверява от длъжностно лице, което води регистрите.
Чл. 18. Регистърът и досиетата на лицата се съхраняват от упълномощените от изпълнителния директор на агенцията длъжностни лица и не могат да се изнасят от определените за съхраняване места без писмено разрешение на изпълнителния директор на агенцията.
Чл. 19. (1) Електронната база от данни се съхранява по начин, който гарантира целостта на информацията и контролиран достъп за вписвания и преглеждане съгласно изискванията на наредбата.
(2) Ежедневно при приключване на работния ден се прави архивно копие на електронната база от данни.
(3) Електронната база от данни се копира на отделен електронен носител най-малко веднъж седмично при приключването на последния работен ден от седмицата.
Раздел II.
Ред за получаване на информация
Чл. 20. (1) Всеки може да получава информация от регистрите по чл. 3 и 4.
(2) Изпълнителният директор на агенцията предоставя свободен достъп до:
1. информацията относно вписаните в регистрите обстоятелства, с изключение на информацията, представляваща "лични данни" по смисъла на Закона за защита на личните данни;
2. постановените от агенцията откази за вписване в регистрите.
(3) Всеки може да иска издаване на писмени извлечения и предоставяне на информация на електронен носител от вписванията в регистрите.
(4) Достъпът за преглеждане на информацията и документите, съдържащи се в електронната база от данни, се осигурява чрез автоматизирана информационна система на място в сградата на агенцията.
(5) Исканията за издаване на извлечения от регистрите, за издаване на преписи от актове, документи и други се отправят до изпълнителния директор на агенцията.
Глава пета.
УСЛОВИЯ И РЕД ЗА ПРИДОБИВАНЕ И ПРИЗНАВАНЕ НА ПРАВОСПОСОБНОСТ
Чл. 21. На регистрация подлежат лицата по чл. 16, ал. 4 и по чл. 18, ал. 1 ЗЕЕ, които имат придобита и призната правоспособност по реда на тази наредба.
Чл. 22. (1) Необходимата квалификация за придобиване на правоспособност за обследване за енергийна ефективност и сертифициране на сгради, съответно - за извършване на обследване за енергийна ефективност на промишлени системи, се придобива след успешно положен изпит в акредитирани по реда на Закона за висшето образование висши технически училища.
(2) Изпитът се полага в български висши технически училища, специализирани в професионалните направления "Енергетика" и "Електротехника", след проведен курс на обучение, който може да бъде завършен в български или чуждестранни висши технически училища, или образователни организации. 
(3) Лицата, завършили курс на обучение в държава - членка на Европейския съюз, или държава - страна по Споразумението за европейското икономическо пространство, удостоверяват това обстоятелство със съответен документ. Документът се признава от българското висше техническо училище, на което е представен, след установяване на съответствието между съдържанието на учебните планове. 
(4) Лицата по § 25 от Закона за изменение и допълнение на ЗЕЕ (ДВ, бр. 55 от 2007 г.) се ползват с правата на лицата, получили необходимата квалификация за придобиване на правоспособност по реда на тази глава.
Чл. 23. (1) Минималният задължителен обхват на учебните планове е определен в приложения № 6 и № 7.
(2) Обхватът на изпитната материя и начинът на оценяване са единни за страната и се изготвят от акредитираните висши технически училища, съгласуват се от изпълнителния директор на АЕЕ и се одобряват от министъра на икономиката и енергетиката.
Чл. 24. Изпитите се провеждат от изпитна комисия, която се назначава от ректора на съответното висше техническо училище и включва хабилитирани преподаватели, представител на Министерството на икономиката и енергетиката, представител на Министерството на регионалното развитие и благоустройството и представител на АЕЕ.
Чл. 25. На лицата, успешно положили изпит за правоспособност, висшето техническо училище издава удостоверение. Формата на удостоверението е единна за страната.
Чл. 26. Протоколите от проведените изпити се съхраняват във висшето техническо училище в съответствие с правилника за устройството и дейността му.
Преходни и Заключителни разпоредби
§ 1. Изпълнението на наредбата се възлага на изпълнителния директор на Агенцията по енергийна ефективност.
§ 2. Указания по прилагането на наредбата се издават от министъра на икономиката и енергетиката.
§ 3. (1) Наредбата се издава на основание чл. 16, ал. 13 във връзка с § 30 от Закона за енергийната ефективност (обн., ДВ, бр. 18 от 2004 г.; изм. и доп., бр. 74 от 2006 г., бр. 55 от 2007 г.).
(2) Наредбата отменя Наредба № 20 от 2004 г. за обстоятелствата и реда за вписване на лицата, извършващи сертифициране на сгради и обследване за енергийна ефективност, и получаване на информация (ДВ, бр. 5 от 2005 г.).
§ 4. Наредбата влиза в сила от датата на обнародването й в "Държавен вестник".

Приложение № 1 към чл. 10, ал. 1 
 	ДО 	
 	ИЗПЪЛНИТЕЛНИЯ	
 	ДИРЕКТОР	
 	НА АГЕНЦИЯТА	
 	ПО ЕНЕРГИЙНА 	
 	ЕФЕКТИВНОСТ 	
 	СОФИЯ 	
 	 	
ИСКАНЕ	
 	
Заявител: ................................	
(наименование на фирмата) 	
Представлявано от ................................	
(трите имена)	
ЕГН ................................, л. карта № ................................, изд. от: ................................	
Адрес: ................................	
БУЛСТАТ ..................., седалище и адрес на управление .................................,	
телефон за контакти ........................................, факс ...........................................,	
е-mail.............................................................................	
 	
 	Моля да бъда вписан в регистъра по:	
 	(поставете знак "Х" в означеното поле съобразно желанието)	
 	 	
	Член 2, ал. 1, т. 1 от Наредба № 20 от 2004 г. за обстоятелствата и реда за вписване на лицата, извършващи сертифициране на сгради и обследване за енергийна ефективност, и получаване на информация, и условията и реда за придобиване и признаване на правоспособност.	
	Член 2, ал. 1, т. 2 от Наредба № 20 от 2004 г. за обстоятелствата и реда за вписване на лицата, извършващи сертифициране на сгради и обследване за енергийна ефективност, и получаване на информация, и условията и реда за придобиване и признаване на правоспособност (ДВ, бр. 5 от 2005 г.).	
 	 	
 	Прилагам следните документи:	
 	(поставете знак "Х" в означените полета съобразно наличността на приложените документи)	
	1. документ за съдебна регистрация и удостоверение за актуална съдебна регистрация на лицето; 	
	2. документи от съответните компетентни органи, че заявителят:	
	2.1. не е в производство по несъстоятелност и не е обявен в несъстоятелност;	
	2.2. няма парични задължения към държавата, установени с влязъл в сила акт на компетентен орган;	
	3. декларация по чл. 16, ал. 4, т. 3 ЗЕЕ, съответно декларация по чл. 18, ал. 2, т. 3 ЗЕЕ, че заявителят разполага с необходимите технически средства за осъществяване на съответната дейност за срока на валидност на удостоверението за вписване, описани в приложения № 2 и 3;	
	4. декларация по чл. 16, ал. 4, т. 4 ЗЕЕ, съответно декларация по чл. 18, ал. 1, т. 4 ЗЕЕ, по образец, утвърден от изпълнителния директор на АЕЕ, придружен със списък на наетите физически лица - персонал, съдържащ трите имена, ЕГН, специалност и заемана длъжност;	
	5. копие от документ, удостоверяващ наличието на завършено висше техническо образование, и копие от документите, удостоверяващи наличието на стаж по специалността не по-малко от три години на лицата съгласно изискванията на чл. 16, ал. 4, т. 4, буква "а" ЗЕЕ, респективно съгласно изискванията на чл. 18, ал. 1, т. 4, буква "а" ЗЕЕ; 	
	6. копие от удостоверение за успешно положен изпит за придобиване на правоспособност за извършване на обследване за енергийна ефективност и сертифициране на сгради, съответно за извършване на обследване за енергийна ефективност на промишлени системи;	
	7. декларация по чл. 16, ал. 4, т. 5 ЗЕЕ, съответно декларация по чл. 18, ал. 1, т. 5 ЗЕЕ; 	
	8. копие от документ за внесена такса. 	
 	 	
....................... 	 	
Дата ............. 	Заявител: .......................... 	
 	 	
Молбата се попълва на машина или четливо на ръка и се подава в деловодството на АЕЕ.	

Приложение № 2 към чл. 10, ал. 3, т. 2

Списък на необходимите технически средства за измерване при обследване за енергийна ефективност и сертифициране на сгради

1. Средства за измерване на температури
- комбиниран електронен термометър (с комплект сменяеми датчици) за контактно измерване на повърхностна температура и температура на флуиди от -20 до +200°С;
- инфрачервен термометър за дистанционно измерване на повърхностна температура от -20 до +300°С. 

2. Средства за измерване на състав на димни газове
- дигитален газоанализатор за определяне съдържанието на кислород, въглероден окис и въглероден двуокис в изходящите от горивен процес газове. 

3. Средства за измерване на скорост на въздух 
- средство за измерване на скорости на въздух в канали и изтичане от решетки до 20 m/s;
- термоанемометър за измерване на скорост на въздуха от 0 - 5 m/s и температура от -20 до +50°С. 

4. Средства за измерване параметрите на електрически ток 
- комбиниран прибор (волтмер-ампермер-ватметър) - 200/600V; 2/200 А.

5. Средства за измерване на осветеност 
- светломер.

Приложение № 3 към чл. 10, ал. 3, т. 2

Списък на необходимите технически средства за измерване при обследване за енергийна ефективност на промишлени системи

1. Средства за измерване на температури
- комбиниран електронен термометър (с комплект сменяеми датчици) за контактно измерване на повърхностна температура и температура на флуиди от -20 до +1200°С;
- инфрачервен термометър за дистанционно измерване на повърхностна температура от -50 до +1500°С. 

2. Средства за измерване на състав на димни газове
- дигитален газоанализатор за определяне съдържанието на кислород, въглероден окис, въглероден двуокис, азотни и серни окиси в изходящите от горивен процес газове. 

3. Средства за измерване на скорост на въздух 
- средство за измерване на скорости на въздух в канали и изтичане от решетки до 25 m/s;
- термоанемометър за измерване на скорост на въздуха от 0 - 5 m/s и температура от -20 до +50°С. 

4. Средства за измерване на дебити на флуиди
- ултразвуков дебитомер за течности. 

5. Средства за тестване на кондензни гърнета и пропуски на флуид
- ултразвуков детектор.

6. Средства за измерване параметрите на електрически ток 
- комбиниран прибор (волтмер-ампермер-ватметър) - 200/600V; 2/200 А;
- уред за измерване на фактора на мощността.

7. Средства за измерване на осветеност 
- светломер.

Приложение № 4 към чл. 13, ал. 1 
АГЕНЦИЯ ПО ЕНЕРГИЙНА ЕФЕКТИВНОСТ 	
 	
УДОСТОВЕРЕНИЕ 	
 	
Идентификационен № .............. 	
София ............... 	
 	
Настоящото удостоверение се издава на: ................................	
................................	
(фирма)	
със седалище и адрес на управление ..................................................................,	
представлявана от ................................................................................................,	
(трите имена) 	
ЕГН ................................, л. карта № ................................, изд. от: ................................	
Адрес: ................................	
БУЛСТАТ .......................................................,	
 	
в уверение на това, че със Заповед № ........ на изпълнителния директор на АЕЕ от ............... е вписан(а) в публичния регистър на лицата, извършващи обследване за енергийна ефективност и сертифициране на сгради, съгласно чл. 16, ал. 6 от Закона за енергийната ефективност. 	
 	
 	Дата на издаване:	
 	Срок на валидност до ...................	
 	Изпълнителен директор: .............	

Приложение № 5 към чл. 13, ал. 1

АГЕНЦИЯ ПО ЕНЕРГИЙНА ЕФЕКТИВНОСТ 	
 	
УДОСТОВЕРЕНИЕ 	
 	
рег. № .............. 	
София ............... 	
 	
Настоящото удостоверение се издава на: ................................	
................................	
(фирма)	
със седалище и адрес на управление ..................................................................,	
представлявана от ................................................................................................,	
(трите имена) 	
ЕГН ................................, л. карта № ................................, изд. от: ................................	
Адрес: ................................	
БУЛСТАТ .......................................................,	
 	
в уверение на това, че със Заповед № ........ на изпълнителния директор на АЕЕ от ....................... е вписан(а) в публичния регистър на лицата, извършващи обследване за енергийна ефективност на промишлени системи, съгласно чл. 18, ал. 3 от Закона за енергийната ефективност. 	
 	
 	Срок на валидност до ...................	
 	Изпълнителен директор: .............	

Приложение № 6 към чл. 23, ал. 1

Минимален задължителен обхват на учебния план за квалификационен курс по обследване за енергийна ефективност на сгради и сертифициране на сгради

Хорариум: 45 часа лекции, 15 часа упражнения и 30 часа проект
Съдържание:
1. Специфични изисквания на нормативната база за енергийна ефективност
2. Типове сгради и особености на ограждащите им конструкции 
3. Принципи на преноса на топлина. 
4. Измерване на хидравлични, топлинни и електрически величини; разход на: енергия, твърди, течни и газообразни вещества
5. Етапи, съдържание и особености на обследването за енергийна ефективност в сгради 
6. Методът на БДС EN 832 и ЕN ISO 13790 за определяне на годишен разход на енергия в сгради
7. Основи и особености на софтуера за моделно изследване на сгради
8. Икономическа оценка на енергоспестяващи мерки 
9. Принципи и правила за енергийна ефективност в основните групи подсистеми на сградата
•  Горива. Горивни процеси и системи
•  Водогрейни и парни котли. Горивни стопанства
•  Парокондензни системи
•  Абонатни станции за централизирано топлоснабдяване
•  Агрегати за комбинирано производство на енергия
•  Системи за отопление
•  Системи за вентилация и кондициониране на въздуха
•  Помпи и вентилатори 
•  Термопомпи
•  Системи за оползотворяване на слънчева енергия
•  Осветителни уредби
•  Електрообзавеждане на агрегати
•  Регулиране на топлинни процеси 
10. Системи за мониторинг и управление на енергийните разходи
11. Сертификат за енергийна ефективност на сграда

Проект - 30 часа
Разработване на енергиен анализ и сертификат на конкретна сграда.

Приложение № 7 към чл. 23, ал. 1

Минимален задължителен обхват на учебния план за квалификационен курс по обследване за енергийна ефективност на промишлени системи

Хорариум: 45 часа лекции, 15 часа упражнения и 15 часа проект
Съдържание:
1. Специфични изисквания на нормативната база за енергийна ефективност 
2. Принципи на топлообмена. 
3. Принципи при производството, преноса, разпределението и преобразуването на електрическата енергия
- класически и алтернативни източници на електроенергия;
- електроснабдителни системи;
- електрообзавеждане на технологични процеси и агрегати;
- качество на електрическата енергия; електромагнитна съвместимост
4. Измерване на хидравлични, топлинни и електрически величини; разход на: енергия, твърди, течни и газообразни вещества
5. Етапи, съдържание и особености на обследването за енергийна ефективност в обекти и промишлени системи 
6. Икономическа оценка на енергоспестяващи мерки 
7. Основни принципи и правила за енергийна ефективност в основните групи подсистеми на промишлените системи:
•  Горива. Горивни процеси и системи. 
•  Водогрейни и парни котли. Горивно стопанство
•  Парокондензни системи
•  Агрегати за комбинирано производство на енергия
•  Промишлени пещи и агрегати
•  Топлообменни и масообменни апарати
•  Химични реактори
•  Оползотворяване на вторични енергийни ресурси
•  Системи за отопление
•  Системи за вентилация и кондициониране на въздуха
•  Хладилници и хладилни инсталации
•  Помпи, вентилатори и компресори
•  Електроснабдителни системи
•  Електрообзавеждане на технологични агрегати и процеси
•  Осветителни уредби
•  Автоматично управление на процеси и механизми
8. Материален и енергиен баланс на индустриален обект
9. Системи за мониторинг и управление на енергийните разходи
10. Оценка на влиянието на енергопотреблението върху околната среда
11. Ред и начин за определяне на най-добрите техники и практики

Проект - 15 часа
Разработване на енергиен баланс на конкретна промишлена система.